《同徐师川登秋屏阁观雪》
宋代·洪朋

积雪未亏日还没，云气黯惨愁不释。徐郎揖我上棂轩，眼界物物有正色。

万株琼树为谁妍，千亩瑶草底空掷。可怜雨打或飘零，不分风吹玉攒积。

向来已拨宜城醅，末至何妨杜陵客。鄙夫中圣殊未醒，向人江山恍如昔。

台边好在龙沙黄，台前俄失鸾冈碧。只今雪思未渠央，准拟作花大如席。

大江之南喜气多，旧瘴悬知扫无迹。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。